उद्धव ठाकरे ने केजरीवाल और भगवंत मान से मुलाकात की, महंगाई-बेरोजगारी जैसे मुद्दों पर चर्चा हुई
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar कालीकट से सऊदी अरब जा रहा एयर इंडिया एक्सप्रेस तिरुवनंतपुरम डायवर्ट, अक्षय कुमार कनाडा की नागरिकता छोड़ेंगे, भारतीय नागरिकता के लिए आवेदन किया
महाराष्ट्र के पूर्व सीएम उद्धव ठाकरे ने शुक्रवार को अपने मुंबई वाले आवास पर दिल्ली सीएम अरविंद केजरीवाल और पंजाब सीएम भगवंत मान से मुलाकात की। इस दौरान आदित्य ठाकरे, आप नेता राघव चड्ढा भी मौजूद रहे। मीटिंग के बाद में उद्धव ने कहा कि केजरीवाल और मान से काफी दिनों से मिलना चाह रहा था। उनसे महंगाई, बेरोजगारी और देश को मजबूत बनाने पर चर्चा हुई।
आज की अन्य बड़ी खबरें...
महाराष्ट्र के दो जिलों के नाम बदले, औरंगाबाद का नाम छत्रपति संभाजी नगर और उस्मानाबाद का नाम धाराशिव किया गया
महाराष्ट्र के औरंगाबाद का नाम बदलकर छत्रपति संभाजीनगर और उस्मानाबाद का नाम धाराशिव कर दिया गया है। महाराष्ट्र सरकार ने पहले ही इसका ऐलान कर दिया था। अब इस प्रस्ताव को केंद्र सरकार ने भी मंजूरी दे दी है। महाराष्ट्र के डिप्टी सीएम देवेंद्र फडणवीस ने ट्वीट कर इसकी जानकारी दी है।
कश्मीर के अनंतनाग में अज्ञात लोगों ने एक नागरिक को गोली मारी, हालत गंभीर
कश्मीर के अनंतनाग जिले के बिजबहेरा गांव में अज्ञात लोगों ने एक नागरिक को गोली मार दी, जिससे वह गंभीर रूप से घायल हो गया। घायल को इलाज के लिए नजदीकी अस्पताल में भर्ती कराया गया है। घायल की पहचान हसन पोरा तवेला के रहने वाले आसिफ अली गनई के रूप में हुई है।
राजू पाल हत्याकांड के गवाह उमेश पाल को घर में घुसकर मारी गोली, इलाज के दौरान मौत
UP के प्रयागराज में बसपा विधायक राजू पाल हत्याकांड के गवाह उमेश पाल की गोली दी गई। उसे तुरंत अस्पताल में भर्ती करवाया गया, जहां इलाज के दौरान उसकी मौत हो गई।
जानकारी के मुताबिक, उमेश पर सुलेम सराय स्थित उसके घर में घुसकर हमला किया गया है। वह साल 2005 में हुए बसपा विधायक राजू पाल हत्याकांड का गवाह था। राजू पाल हत्याकांड का मुख्य आरोपी माफिया अतीक अहमद और उसका भाई अशरफ है। पूरी खबर पढ़ें...
श्रद्धा मर्डर केस में आफताब पर लगे आरोपों पर 7 मार्च को सुनवाई, पुलिस ने दाखिल की थी 6,629 पन्नों की चार्जशीट
श्रद्धा मर्डर केस में कोर्ट 7 मार्च को आफताब के खिलाफ आरोपों पर सुनवाई करेगा। सुनवाई दिल्ली की एक अदालत में होगी। एडिशनल सेशन जज मनीषा खुराना कक्कड़ ने आफताब को कोर्ट में फिजिकल रूप से पेश किए जाने के बाद आरोपों पर सुनवाई की तारीख तय की है।
आफताब पर लिव इन पार्टनर श्रद्धा की हत्या कर उसके शव के टुकड़े कर जंगल में फेंकने का आरोप है। मामले में दिल्ली पुलिस ने कोर्ट में जनवरी महीने में 6,629 पन्नों की चार्जशीट दाखिल की थी।
सुकेश चंद्रशेखर की ED रिमांड तीन दिन के लिए बढ़ी, फिल्म निर्माता करीम मोरानी को भी समन
मनी लॉन्ड्रिंग मामले में सुकेश चंद्रशेखर की ED रिमांड तीन दिन के लिए बढ़ा दी गई है। प्रवर्तन निदेशालय (ED) ने आरोप लगाया कि उन्हें दीपक रामदानी और कुछ जेल अधिकारियों को किए भुगतान के बारे में जानकारी चाहिए। ED को क्राइम पार्टनर दीपक रामदानी की 5 दिन की पुलिस रिमांड भी मिली है। मीडिया रिपोर्ट्स के मुताबिक, इस मामले में सुकेश मामले में फिल्म निर्माता करीम मोरानी को भी ED ने समन भेजा है।
इंदौर टेस्ट नहीं खेलेंगे ऑस्ट्रेलियाई कप्तान पैट कमिंस, स्टीव स्मिथ संभालेंगे जिम्मेदारी
बॉर्डर-गावस्कर ट्रॉफी के तीसरे टेस्ट मैच में पैट कमिंस नहीं खेलेंगे। उनकी जगह स्टीव स्मिथ को कमान सौंपी गई है। टेस्ट 1 मार्च से शुरू हो रहा है। कमिंस दूसरे टेस्ट में हार के बाद ऑस्ट्रेलिया लौट गए थे। उनकी फैमिली के किसी सदस्य की तबीयत खराब है।
बॉर्डर-गावस्कर सीरीज में 4 टेस्ट मैच खेले जाने हैं। ऑस्ट्रेलिया 2 टेस्ट हार चुका है। अब ट्रॉफी भारत के पास ही रहेगी, क्योंकि वह पिछली सीरीज में ऑस्ट्रेलिया से जीता था। ऑस्ट्रेलियाई टीम के कई प्लेयर्स वतन लौट चुके हैं। डेविड वॉर्नर चोट के चलते सीरीज से बाहर हो चुके हैं और वन डे टीम में शामिल किए गए ग्लेन मैक्सवेल की कलाई मैच के दौरान टूट चुकी है। पूरी खबर यहां पढ़ें...
कालीकट से सऊदी अरब जा रहा एयर इंडिया एक्सप्रेस तिरुवनंतपुरम डायवर्ट
केरल के कालीकट से सऊदी अरब के दम्मम जा रही एयर इंडिया एक्सप्रेस की विमान की तिरुवनंतपुरम डायवर्ट किया गया है। विमान में 168 यात्री थे। एयरलाइन प्रवक्ता के मुताबिक, विमान की कुछ तकनीकी खराबी की शिकायत के बाद विमान को तिरुवनंतपुरम भेजा गया।
अक्षय कुमार कनाडा की नागरिकता छोड़ेंगे, भारतीय नागरिकता के लिए आवेदन किया
अक्षय कुमार ने अपकमिंग फिल्म 'सेल्फी' के प्रमोशन के दौरान एक इंटरव्यू में अपनी नागरिकता के बारे में बात की। अक्षय कुमार का कहना है कि भारत उनके लिए सब कुछ है और वो पहले ही पासपोर्ट में बदलाव के लिए आवेदन कर चुके हैं। साथ ही उन्होंने ये भी कहा कि उन्हें बुरा लगता है जब लोग उनके कनाडा की नागरिकता लेने का कारण जाने बिना कुछ कहते हैं।
छत्तीसगढ़ में ट्रक ने पिकअप को मारी टक्कर, 11 की मौत, 3 की हालत गंभीर
छत्तीसगढ़ के बलौदाबाजार-भाटापारा रोड पर गुरुवार देर रात ट्रक और पिकअप की भिड़ंत में 11 लोगों की मौत हो गई। हादसे में 15 लोग घायल हो गए। बताया जा रहा है कि सभी एक ही परिवार के थे और पारिवारिक काम से खिलोरा से अर्जुनी गांव आए हुए थे। मृतकों में 4 बच्चे भी शामिल हैं।
मिली जानकारी के अनुसार बलौदाबाजार के खिलोरा से साहू परिवार के सदस्य पिकअप में सवार होकर अर्जुनी गए थे। देर रात वे वापस लौट रहे थे। तभी खमरिया में DPWS स्कूल के पास उनकी पिकअप को ट्रक ने टक्कर मार दी। भिड़ंत इतनी जोरदार थी कि पिकअप के परखच्चे उड़ गए। पूरी खबर यहां पढ़ें...
इंडोनेशिया के टोबेलो में भूकंप के झटके, रिक्टर स्केल पर 6.3 रही तीव्रता
इंडोनेशिया में शुक्रवार सुबह 6.3 तीव्रता के भूकंप के झटके महसूस किए गए। US जियोलॉजिकल सर्वे (USGS) के मुताबिक, भूकंप का केंद्र इंडोनेशिया से 177 किमी दूर टोबेलो में था। फिलहाल किसी तरह के नुकसान की कोई खबर नहीं है।
कर्नाटक में कार और ट्रक की टक्कर; एक बच्चे समेत पांच लोगों की मौत, 4 घायल
कर्नाटक के धारवाड़ में एक कार और ट्रक की टक्कर हो गई। हादसे में एक बच्चे समेत पांच लोगों की मौत हो गई, जबकि 4 लोग घायल हैं। मीडिया रिपोर्ट्स के मुताबिक, घटना गुरुवार को तेगुर गांव के पास हुई। पुलिस ने बताया कि कार एक राहगीर को बचाने की कोशिश कर रही थी, इसके चलते कार ट्रक में जा घुसी।
हालांकि हादसे में उसकी भी मौत हो गई। मृतकों की पहचान इरन्ना रामनगौदर, नागप्पा इरप्पा मुद्दोजी, महंतेश बसप्पा मुद्दोजी, बसवराज शिवपुत्रप्पा नरगुंड और श्रीकुमार नरगुंड के रूप में हुई है। सभी घायलों को अस्पताल में भर्ती कराया गया है। मामले की जांच की जा रही है।
मुंबई में पुलिस कॉन्स्टेबल ने खुद को गोली मारी, घटना के वक्त ड्यूटी पर थे तैनात
मुंबई में गुरुवार को एक पुलिस कॉन्स्टेबल ने खुद को गोली मार ली। मीडिया रिपोर्ट्स के मुताबिक 48 साल के श्याम वर्गाडे भायखला जेल के बाहर ड्यूटी पर तैनात थे। घटना के बाद उन्हें अस्पताल में भर्ती कराया गया है, जहां उनका इलाज जारी है। मामले की जांच की जा रही है।
असम राइफल्स ने ड्रग तस्कर पकड़ा, 26 करोड़ रुपए की ड्रग्स जब्त
असम राइफल्स की मोरेह बटालियन ने फाइचम वेंग से एक ड्रग तस्कर को पकड़ा है। उसके कब्जे से 56 किलोग्राम से अधिक वजन वाली ड्रग्स जब्त की। ड्रग्स की अंतरराष्ट्रीय बाजार में कीमत लगभग 26 करोड़ रुपए है।